Percheziții la infractorii cibernetici. Grupare căutată pentru infracțiuni în Spania
- Ionel Sclavone
- 19 martie 2024, 13:45
DIICOT a dispus mai multe percheziții în judeţele Vâlcea, Argeş şi Sibiu, la membrii a trei grupări infracționale. Potrivit informațiilor furnizate de procurori aceștia sunt acuzați că ar fi fraudat mai multe companii şi cetăţeni spanioli, cu aproximativ 2,5 milioane de euro.
Un număr de 22 de percheziţii domiciliare au loc în tot atâtea locații din județele Vâlcea, Argeş şi Sibiu. Procurorii DIICOT care coordonează operațiunea vizează membrii a trei grupări infreacționale. Aceștia sunt acuzați de infracțiuni cibernetice în urma cărora a fost înregistrat un prejudiciu de 2,5 milioane de euro.
Operațiune DIICOT la infractori cibernetici
Procurorii anti-mafie din Vâlcea au arătat că mai mulți indivizi sunt cercetați pentru o serie de fraude în Spania. Astfel, potrivit DIICOT, aceștia au fost puși sub acuzare pentru înşelăciune, fals informatic, acces fără drept la un sistem informatic şi spălarea banilor. Membrii grupărilor infracționale ar fi obținut control asupra a cel puțin 630 de conturi bancare din Spania şi din alte ţări.
"Cercetările efectuate au stabilit că valoarea tranzacţiilor ilegale realizate în cursul anului 2023 prin aproximativ 15% dintre conturile bancare controlate de grupurile infracţionale se ridică la circa 2,5 milioane de euro, care însumează prejudicii produse în patrimoniile unor persoane fizice şi juridice", se arată în comunicatul DIICOT
Suspecții desfășurau activități de phising ori de infectare a dispozitivelor utilizatorilor cu programe maliţioase. Astfel au obţinut acces la adresele de e-mail utilizate de departamentele financiare ale unor societăţi. Când identificau o comunicare ce conţinea o factură de plată, înlocuiau contul bancar cu un altul aparținând grupării. Banii ajungeau, fraudulos, la infractori, arată DIICOT.
"Prin folosirea acestui mod de operare membrii grupurilor infracţionale au fraudat mai multe companii spaniole cu sume importante de bani. Cu titlu de exemplu precizăm că în cazul unei singure persoane vătămate prejudiciul a fost de 284.000 de euro", se arată în comunicatul DIICOT Vâlcea.
Infractorii postau anunțuri fictive
Anchetatorii DIICOT spun că membrii grupărilor postau, de asemenea, diferite anunţuri fictive. Acestea vizau inclusiv de la vânzarea de vehicule la închirierea unor proprietăţi în diferite destinaţii turistice. Banii obţinuţi, de la cei interesați sub formă de plată erau retraşi de la ATM-uri din diferite ţări europene.
"De asemenea, suspecţii au postat anunţuri fictive privind vânzarea unor utilaje şi autovehicule pe diferite site-uri indicând companii de transport fictive, ale căror date erau similare cu ale unor companii existente în realitate, care ar fi garantat tranzacţia şi livrarea respectivelor utilaje către clienţi. Acelaşi manopere de inducere în eroare au fost utilizate şi pe platforme destinate închirierilor de imobile, pretinzând sub identităţi fictive că deţin proprietăţi pentru închiriere în diferite destinaţii turistice, creând pentru persoanele interesate aparenţa că tranzacţia va fi efectuată prin intermediul unor servicii cunoscute de cazare", au mai arătat procurorii DIICOT.
Ulterior comiterii infracțiunilor, membrii grupurilor infracţionale transferau succesiv sumele de bani prin diferite conturi controlate de ei. Apoi, sumele erau retrase de la ATM.
DIICOT a reținut mai multe persoane
Percheziţiile sunt efectuate de poliţiştii Serviciului de Combatere a Criminalităţii Organizate Vâlcea, împreună cu procurorii DIICOT - Biroul Teritorial Vâlcea. De asemenea, ei au primit sprijinul Biroului Ataşatului Poliţiei Spaniole din cadrul Ambasadei Spaniei la Bucureşti şi al Poliţiei Naţionale Spaniole.